**ZAMONAVIY TA’LIMDA PROFESSIONAL O’QITUVCHI FAOLIYATI**

**Tursumatova SHaxlo Samievha**

**Farg’ona Politexnika instituti**

**Yengil sanoat fakulteti o’qituvchisi**

**Annotatsiya:** Ushbu maqolada zamonaviy ta’limda professional o’qituvchi mahorati, faoliyati hamda, malakali kadrlar tayyorlashda Oliy ta’limning o’rni xususida so’z boradi.

**Kalit so’zlar:** mahorat, zamonaviy ta’lim, professional, kadr, pedagog

**Bugun zamonaviy ta’lim jarayoni o‘sib kelayotgan yosh avlodni jamiyat talablarini o‘zida aks ettiruvchi ijtimoiy buyurtma asosida hayotga tayyorlashdan iborat. Ta’lim va tarbiya jarayonida yoshlar ajdodlar tomonidan to‘plangan bilim, odob, urf-odat, madaniyat va mehnat ko‘nikmalarini o‘zlashtirishi, hayotiy tajriba asosida jamiyatda o‘zining munosib o‘rnini egallashi, salohiyati va dunyoqarashining shakllanishida pedagog shaxsi, faoliyati va uning kasbiy mahorati muhim ahamiyat kasb etadi. Shu bilan birga, yoshlarda davr talabidan kelib chiquvchi yangi masala va muammolarni yechish uchun zarur bo‘ladigan sifatlarni shakllantirish pedagogik faoliyat sohasining ustuvor vazifasi hisoblanadi.**

**Buning uchun avvalo pedagogning o‘zida yangicha bilim berish, o‘zgarib boruvchi mehnat va hayot sharoitlariga muvofiq ijodiy faoliyat bilan shug‘ullana olish ko‘nikmalari tarkib topgan bo‘lishi lozim.**

**Pedagog yoshlarda iqtisodiy islohotlarning ma’naviy asoslari, iqtisodni erkinlashtirish, bozor iqtisodining o‘ziga xosligi, demografiya va iqtisodiy siyosat, intellektual mulk va uni baholash, oila byudjeti va uning iqtisodiy asoslari, sug‘urta va soliq tizimining ijtimoiy mohiyati,O‘zbekistonda iqtisodiy yangilanish, rivojlanish va taraqqiyot yo‘lida butun dunyo bilan o‘zaro manfaatli iqtisodiy aloqalarga erishish, yoshlarda mulkdorlik tuyg‘usini shakllantirish, jahon moliyaviy-iqtisodiy inqirozining kelib chiqish sabablari va uni bartaraf etish, ishlab chiqarishni modernizatsiyalash yo‘llarini, tabiiy va inson resurslaridan oqilona foydalanish bilan bog‘liq iqtisodiy bilim, ko‘nikma va malakalarni shakllantira olishi talab etiladi.**

**Bugun professional o‘qituvchilarning kasbiy tayyorgarligi va tajribasi, o‘zini o‘zi anglashi, o‘z kuchi va bilimiga ishonishi, o‘z mutaxassisligini puxta bilishi va shu kabi kasbiy kamolotni belgilab beruvchi xususiyatlarni namoyon qila olishi lozim. Bundan tashqari professional o‘qituvchi o‘z ustida mustaqil ishlashi, ilg‘or tajribalarni, tizimdagi yangiliklarni o‘rganib, ish faoliyatida qo‘llashi bugun zamon talabi bo’lib kelmoqda.**

**Davlatimiz rahbari Oliy Majlisga murojaatnomasida ta’kidlaganidek, bugun odamlarning ongi, tafakkuri o‘zgarishi kerak, bugungidek yashashga va ishlashga ertaga haqqimiz yo‘q. Shiddatli zamonda bugungi bilim va tajribamiz ertagayoq eskiradi. Bugun muallim ongi va shuurida o‘zgarishlar qilmasa, yangilanishlardan ortda qolsa jamoa orasida keraksiz insonga aylanib qolishi hech gap emas. Zamondan ortda qolgan ustozdan kim ham o‘rganishni xohlaydi?**

**Albatta, bugun shiddat bilan o’zgarayotgan davrda professional o‘qituvchilar mantiqiy fikrlash, tadqiq qilish, hisoblash, o‘lchash, yasash, sinash, kuzatish, solishtirish, xulosa chiqarish, mustaqil qaror qabul qilish kabi pedagogik usullarni bilishi, dunyoda bo‘layotgan global o‘zgarishlar, mamlakatimiz ijtimoiy-iqtisodiy hayotidagi tub islohotlar, siyosiy jarayonlarning mazmun-mohiyatini yaxshi bilishi, tashqi siyosatdan xabardorligi, bir so‘z bilan aytganda, g‘oyaviy va mafkuraviy saviyaning yuqori bo’lishi talab etiladi.**

**Zamonaviy ta’limda professional o‘qituvchilar kommunikativ axborotlar bilan ishlash, o‘zini o‘zi rivojlantirish, ijtimoiy faol fuqarolik, milliy va umummadaniy, matematik savodxonlik, fan va texnika yangiliklaridan xabardor bo‘lish hamda foydalanish kompetensiyalari nima va ular qanday shakllantirilishi lozimligini bilmaydigan o‘qituvchi bugun ta’lim sifatini ko‘tarishga yordam bera olmaydi. Dars jarayonida bunday kompetensiyalarni shakllantirish uchun qanday pedagogik usullardan foydalanish kerak - buni o‘qituvchi nafaqat bilishi, balki amalda bajarishi zarur. Axir, bunday kompetensiyalar o‘qituvchining o‘zida shakllanmagan bo‘lsa, ularni qanday qilib o‘quvchilarida shakllantirishi mumkin.**

**Bugun Oliy ta’lim mazmunini sifat jihatdan yangi bosqichga ko’tarish, ijtimoiy soha va iqtisodiy tarmoqlarning barqaror rivojlanishiga munosib hissa qo’shadigan, mehnat bozorida o’z o’rnini topa oladigan yuqori malakali kadrlar tayyorlashga bog’liqdir. Shu bois professional o’qituvchidan yoshlarni g’oyaviy-siyosiy jihatdan chiniqtirish,tabiat, jamiyat, kasb-hunar egallashlarida ko’maklashish kabi kata ma’suliyat talab etiladi.**

**Zamon shiddat bilan rivojlanayotgan davrda o’qituvchining har tomonlama yetukligi mezonlari o’z ona tili bilan bir qatorda, bir emas, bir necha chet tilini bilishi lozimligini taqozo etmoqda. Chunki bugun barcha innovatsion metodlar, turli texnologiyalar rivojlangan yevropa mamlakatlarning tajribalaridan kelib chiqib qo’llanilmoqda.Shu bois zamonaviy ta’limni tashkil etishda o’qituvchi xorijiy tillar (ayniqsa, rus va ingliz tillari)ni yuksak darajada egallashi, zamonaviy ilg’or usullarni qo’llay olishining muhim mezonidir.**

**Xulosa qilib aytadigan bo’lsak, bugungi davr talablari kechagi kunning mezonlaridan butkul farq qiladi.Albatta Oliy ta’lim sifati oshsagina, kadrlar salohiyati kuchayadi.Shunday ekan, hozir zamonaviy fikrlaydigan, eng so’nggi yangiliklar bilan hamnafas yashaydigan, kun sayin dunyoqarashini boyitib boradigan kadrlar tayyorlashga ehtiyoj oshib bormoqda.Bu jarayonda Oliy ta’lim o’qituvchilari zimmasiga katta ma’suliyat yuklandi. Shu bois professional o’zining kasb-ko’nikmalarini doim takomillashtirib borishi shart.**

**Foydalanilgan adabiyotlar:**

**1.Saidahmedov. N. “Ta’limda harakatlantiruvchi kuch” Ma’rifat 1998-y**

**2.Farberman.B.L “Oliy o’quv yurtlarida o’qitishning zamonaviy usullari” T. 2002-y**

**3.[www.google.uz](http://www.google.uz)**

**4.www.arxiv.uz**